Virallinen lehti nro C 056 , 06/03/1995 s. 0112



B4-0208 ja 0276/95 Päätöslauselma ihmisoikeuksien jatkuvista loukkauksista Bahrainissa Euroopan parlamentti, A. ottaen huomioon 5. joulukuuta 1994 lähtien toistuvasti esitetyt protestit, joihin suuri osa Bahrainin väestöä on osallistunut rauhanomaisesti esittäen vaatimuksia perustuslaillisen demokratian luomisesta, naisten osallistumisesta poliittiseen toimintaan, ratkaisusta työttömyydelle, poliittisista syistä pidätettyjen ja vangittujen vapauttamisesta ja kaikkien karkotettujen palaamisesta koteihinsa, B. järkyttyneenä siitä, että Bahrainin hallitus on turvautunut häikäilemättömään turvajoukkojen voimankäyttöön, joka on johtanut useisiin kuolemantapauksiin, moniin loukkaantumisiin, satojen ihmisten pidätyksiin ja tunnettujen henkilöiden karkotukseen, C. järkyttyneenä siitä, että Bahrainin turvajoukkoja johtaa suurelta osin brittiupseeri Ian Henderson, D. painottaen, että Bahrainin hallitus tukeutui 22. lokakuuta 1974 säädettyyn valtion turvallisuutta koskevaan säädökseen, joka antaa sisäasiainministerille vallan pitää poliittisesti epäiltyjä pidätettynä aina kolmeen vuoteen asti ilman oikeudenkäyntiä; muistuttaen, että vuonna 1975 hajotettu kansalliskokous kieltäytyi hyväksymästä valtion turvallisuuslakia ja että, koska perustuslain mukaan lait vaativat sen hyväksymisen, valtion turvallisuuslain laillisuus on epäilyttävä, E. kiinnittäen huomiota siihen, että sisäasiainministeriö on myöntänyt 400 - 500 henkilön olevan vangittuina valtion turvallisuuslain perusteella, F. järkyttyneenä tästä sorrosta seuranneista kuolemantapauksista ja toistuvasta tulen avaamisesta siviilijoukkoja kohti, G. järkyttyneenä siitä, että laki ei salli vammautuneiden tai pidätettyjen omaisten tai lakimiesten tavata heitä sairaalassa tai vankilassa, H. levottomana lukuisista kertomuksista vankien kiduttamisesta, joka Husain Qambarin tapauksessa johti kuolemaan, ja tri Habib Traifin ja hänen irlantilaisen vaimonsa erottamisesta sotilassairaalasta siitä syystä, että he olivat antaneet kotonaan lääkärinhoitoa haavoittuneille ihmisille, I. uskoen, että ainoa motiivi tälle sortoaallolle on viranomaisten suuttumus siitä, että vuonna 1975 kumotun perustuslain palauttamista vaatinutta adressia tuki 14 henkilöä, jotka edustivat sekä shia- että sunni-yhteisöjä ja maallikkoja, ja että yksi sen allekirjoittajista oli nainen, tri Moneera Fakhroo, joka edusti naisten oikeusliikettä, Euroopan parlamentti, 1. Vakuuttaa täyden tukensa bahrainilaisille, jotka osoittavat mieltä poliittisten, taloudellisten ja sosiaalisten oikeuksiensa puolesta; 2. Tuomitsee turvajoukkojen asenteen mielenosoituksien suhteen ja vaatii, että hallitus vapauttaa kaikki poliittiset vangit; 3. Vaatii myös, että Bahrainin hallitus julistaa sitoutuvansa perustuslain palauttamiseen ja vapaiden ja oikeudenmukaisten vaalien pitämiseen sekä valtion turvallisuuslain ja muiden vapauksia ja ihmisoikeuksia rajoittavien lakiartiklain lakkauttamiseen; 4. Vaatii, että murha- ja kidutussyytöksistä pannaan toimeen riippumaton tutkimus; 5. Kehottaa Bahrainin hallitusta sallimaan satojen poliittisista syistä maanpaossa elävien bahrainilaisten palaamisen kotimaahansa; 6. Kehottaa Englannin hallitusta määräämään Ian Hendersonin lähtemään Bahrainista; 7. Pyytää puhemiestään välittämään tämän päätöslauselman komissiolle, neuvostolle, Iso-Britannian hallitukselle, Bahrainin hallitukselle ja Persianlahden yhteistyöneuvoston pääsihteerille.